บลจ.กรุงไทยหวัง4แสนล.
ปีนี้คว้าแชมป์โตรุกลูกค้าภูธรต่ออสังหาฯ-โครงสร้างพื้นฐานหนุน
26 ธ.ค. 2554

ปีนี้คว้าแชมป์โตรุกลูกค้าภูธรต่ออสังหาฯ-โครงสร้างพื้นฐานหนุน
บลจ.กรุงไทย ปลื้มตลาดภูธรยอดขายกองทุนทะลัก ปี 2555 เดินหน้าต่อ ตั้งเป้าเอยูเอ็ม 4 แสนล้านบาท หวังกองอสังหาริมทรัพย์โครงสร้างพื้นฐานหนุน
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย กล่าวว่า ในปี 2555 จะเน้นทำการตลาดลูกค้าในต่างจังหวัดอย่างต่อเนื่อง หลังมียอดซื้อกองทุนจากลูกค้าในกลุ่มนี้เข้ามาจำนวนมาก จนทำให้สัดส่วนยอดขายผ่านสาขาธนาคารกรุงไทยในภูมิภาคเพิ่มเป็น 45% จากประมาณ 30% ของปีก่อน
“ฐานลูกค้าในต่างจังหวัดมีศักยภาพสูง และสาขาในภูมิภาคถือเป็นจุดแข็งของธนาคารกรุงไทยด้วย จึงคาดว่าสัดส่วนยอดขายระหว่างภูมิภาคและกรุงเทพมหานคร (กทม.) จะเป็น 50 ต่อ 50 ภายใน 2 ปีข้างหน้า ทั้งนี้ในปัจจุบันยอดขายกองทุนผ่านสาขาธนาคารกรุงไทยประมาณ 9 หมื่นล้านบาท หรือคิดเป็น 85% ของยอดขายทั้งหมด” นายสมชัย กล่าว
สินทรัพย์สุทธิกองทุนรวมของ บลจ.กรุงไทย เมื่อวันที่ 11 พ.ย. 2554 เพิ่มขึ้น 6,000 ล้านบาท หรือ 3.89% มากที่สุดในอุตสาหกรรม ในขณะที่ บลจ.ส่วนใหญ่มีสินทรัพย์ลดลง ยกเว้น บลจ.กสิกรไทย ที่เพิ่มขึ้น 0.73% 
นายสมชัย คาดว่า สินทรัพย์สุทธิภายใต้การบริหาร (เอยูเอ็ม) สิ้นปี 2554 จะอยู่ที่ 3.6 แสนล้านบาท เพิ่มขึ้น 14.4% จากปีก่อน ในขณะที่คาดว่าอุตสาหกรรมจะเติบโตเพียง 1.1% เท่านั้น และในปี 2555 ตั้งเป้าหมายเอยูเอ็มเป็น 4 แสนล้านบาท หรือเพิ่มขึ้นประมาณ 11% 
“ปี 2555 การแย่งส่วนแบ่งตลาดจากธนาคารพาณิชย์จะลำบาก เพราะฉะนั้นจะเน้นการเติบโตไปที่กองทุนอสังหาริมทรัพย์และกองทุนรวมโครงสร้างพื้นฐาน ขณะที่กองทุนสำรองเลี้ยงชีพจะเจาะตลาดบริษัทเอกชนขนาดเล็ก พร้อมกับรักษาฐานลูกค้ารัฐวิสาหกิจเอาไว้ โดยในช่วงสิ้นปี 2555 จะมีกองทุนสำรองเลี้ยงชีพขนาดใหญ่หลายรายครบสัญญา” นายสมชัย กล่าว
นอกจากนี้ ในปี 2555 บลจ.กรุงไทย จะรักษาความเป็นผู้นำในตลาดอีทีเอฟ โดยมีแผนที่จะนำอีทีเอฟดัชนีตลาดหุ้นเอเชียและอีทีเอฟดัชนีภาคอุตสาหกรรมเข้ามาจดทะเบียนในตลาดหุ้นไทย 
“ภาพรวมของของอุตสาหกรรมในปี 2555 คงจะเติบโตไม่มาก แต่เชื่อว่าการประกันเงินฝากที่ลดวงเงินคุ้มครองเหลือ 1 ล้านบาท จะมีผลกระทบต่อการไหลของเงินฝากเข้ามาในกองทุนมากขึ้น โดยเฉพาะกองทุนที่คุ้มครองเงินต้น” นายสมชัย กล่าว